TLU SA: Alle plaasaanvalle moet gelyk geag word | Landbou
Aangesien 25 mense al vanjaar op plase vermoor is, is dit moeilik om nie afleidings te maak nie nadat me. Thoko Didiza, minister van landbou, grondhervorming en landelike ontwikkeling, vroeër hierdie week haar skielik oor 'n plaasmoord uitgespreek het, sê mnr. Henry Geldenhuys, president van TLU SA.
Volgens die voorvalleregister wat TLU SA sedert 1990 byhou, was daar vanjaar reeds 153 plaasaanvalle waartydens 25 mense vermoor is, maar Didiza het bitter min daaroor te sê gehad. Sy het wel vandeesweek haar skok uitgespreek nadat 'n gesin van vyf op die plaas Toekoms buite Harrismith in die Vrystaat vermoor is.
Geldenhuys lig verder uit dat lt.genl. Semakaleng Manamela, polisiehoof van Mpumalanga, gesê het hulle sal nie rus voordat die verdagtes wat 'n swart veiligheidswag op 'n plaas naby Brondal buite Mbombela doodgeskiet het, agter tralies is nie.
"Dit is baie moeilik om nié die afleiding te maak dat die minister en haar kollegas moord van sekere mense belangriker as ander ag nie. Het rassebevoordeling nou ook al 'n plek gevind in die veroordeling van misdaad?
"Elke plaasaanval of -moord is ontstellend, onnodig en onaanvaarbaar. Didiza moet elke aanval in die openbaar veroordeel en geen steen onaangeraak laat om die aanvallers aan te keer nie. Die minister en haar kollegas moet alle Suid-Afrikaners gelyk behandel – soos wat die Grondwet bepaal."
Volgens hom is die eintlike kwessie dat daar nie genoeg gedoen word om die veiligheid van Suid-Afrikaners van alle rasse te beskerm nie.
"Volgens die polisie het 11 703 lede die polisie die afgelope vier jaar verlaat. Dit beteken dat elke polisielid verantwoordelik is vir 200 mense. Die polisiëringbegroting is tydens die mediumtermyn-uitgaweraamwerk besnoei en dit wat oorbly, word wanbestee deur moedswilligheid en gierigheid.
"Dit is duidelik dat die beveiliging van Suid-Afrikaners nie vir die regering 'n prioriteit is nie. Die onlangse kabinetskommeling was die ideale geleentheid om die onderpresteerders en onbekwame lede van die uitvoerende gesag te verwyder, maar dit blyk dat die skommeling meer van 'n politieke posisionering as enigiets anders was."
Hy sê TLU SA doen steeds 'n beroep op pres. Cyril Ramaphosa om mnr. Bheki Cele, minister van polisie, af te dank en die departement van polisie van bo af skoon te maak sodat bekwame mense aangestel kan word.
Die publiek kan TLU SA se veldtog om Cele te laat afdank, steun deur https://www.tlu.co.za/tsamaea-cele/ te besoek.